Thomas Danielsen (V), 2026-02-25:
Fru Leila Stockmarr pointerede, at hun ville være tryg ved, at vi gik med livrem og seler, og der kan jeg faktisk glæde ordføreren med, at det gør vi nu, men det er så først trådt i kraft her fra den 1. januar, for indtil nu har vi faktisk kun gået med livrem, og hvis den sprang, havde vi ikke nogen sikkerhedsbackup.
Så tidligere har vi ikke haft nogen beredskabsplan, i tilfælde af at der f.eks. sker en overenskomststridig arbejdsnedlæggelse.
Det tror jeg nu aldrig der har været hos dao, men det er jo sådan set en okay pointe, for ordføreren har måske tænkt på 2007, 2018 og 2024, hvor der har været overenskomststridige arbejdsnedlæggelser i stor skala.
Og hvad nu, hvis sådan en situation kunne opstå på et tidspunkt, hvor vi skal ud til lige godt 2 mio. husstande med lige godt 4 mio. valgkort?
Det pudsige ved den her hasteforespørgselsdebat er, at lige præcis de to partier, som har indkaldt til den, faktisk er de eneste to partier, som ikke har stemt for det nødberedskab, som vi har vedtaget med postloven i december, hvor alle øvrige partier i Folketinget vurderede, at det var en god idé at have muligheden for at kunne have sådan et beredskab i postloven i ekstraordinære tilfælde, hvor transportministeren kan udpege samtlige postvirksomheder i Danmark til at forestå det i den her nødsituation.
Det kan være samfundskritisk information, der skal ud til borgerne i en tid, hvor e-Boks eller andre informationskilder er lukket ned af den ene eller anden årsag, eller f.eks. de her valgkort.
Så ja, vi har faktisk her fra den 1. januar fået sikret det lovgrundlag med et ja fra alle andre partier i Folketinget, som ligesom sikrer muligheden for, at vi kan udpege en hvilken som helst registreret postvirksomhed i Danmark, naturligvis mod kompensation for omkostninger, og det vil sige, at man både skal dække de direkte omkostninger, men også de indirekte omkostninger.
Dernæst skal der også være plads til en rimelig fortjeneste, men man må ikke give overkompensation, som reglerne er, for så ville det være at betragte som statsstøtte.
Så jeg synes faktisk, at lige nøjagtig når det kommer til selve den rettidige omhu og beredskabsdelen i de her ekstraordinære tilfælde, må vi sige, at stort set hele Folketinget har udvist rettidig omhu.
Hvad er det så, det med valgkort handler om i praksis?
Det har Kommunernes Landsforening så gjort via KOMBIT med dao, og jeg ved, at dialogen var med både dao og PostNord på daværende tidspunkt.
Man har så valgt dao og lavet en aftale og en plan med dao, i forhold til hvordan KOMBIT kommer til at følge udbringningen, og det kommer Transportministeriet også til at gøre dag for dag i forhold til dao.
Dernæst skal man måske holde sig for øje, at vi taler om en ren udbringningsopgave.
Der har været visse problemer for dao; selvfølgelig har der været enkelte sager.
F.eks. var der et eksempel på en, der var træt af sit job og smed 50 konvolutter i en skraldespand.
Det er naturligvis ulovligt.
Vi kan dog ikke lovgive imod det, men vi politianmelder det, fordi det er alvorligt, og det er desværre også sket tidligere i historien.
Det er ikke engang så lang tid siden.
I min tid havde vi en hel postsæk, der forsvandt for PostNord.
Det må ikke ske, og derfor slår man jo selvfølgelig hårdt ned på det.